
Text rozhodnutia
Súd: Krajský súd Košice Spisová značka: 7S/65/2014 Identifikačné číslo súdneho spisu: 7014200667 Dátum vydania rozhodnutia: 16. 10. 2014 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2014:7014200667.3 Uznesenie Krajský súd v Košiciach v právnej veci žalobcu I.. I. T. S. W. V. R. O. S. , bytom E. T., V. XX, zast. advokátkou JUDr. Martinou Rodákovou, Humenská 21, Košice, proti žalovanému Krajskému riaditeľstvu Policajného zboru v Banskej Bystrici, Krajský dopravný inšpektorát, Diaľničné oddelenie Žiar nad Hronom, Ul. 9.mája 12, Banská Bystrica, o preskúmanie rozhodnutí žalovaného - pokutových blokov ev.č. 0378632, 0378633, 0378634, 0378635, 0378636 a 0378637, séria E, takto r o z h o d o l : P o s t u p u j e vec Krajskému súdu v Banskej Bystrici. o d ô v o d n e n i e : Žalobou zo dňa 05.06.2014 osobne podanou na Krajskom súde v Košiciach dňa 09.06.2014 sa žalobca domáhal preskúmania zákonnosti rozhodnutia - pokutových blokov ev. č. 0378632, 0378633, 0378634, 0378635, 0378636 a 0378637, séria E. V žalobe tvrdil, že pasívne vecne legitimovaným ako žalobca je Ministerstvo vnútra SR, pretože rozhodnutím Ministerstva vnútra SR č. SLV-Ps-1120/2012 zo dňa 12.12.2012 boli ku dňu 31.12.2012 zrušené rozpočtové organizácie - krajské riaditeľstva policajného zboru. Žalobcovi neznámy orgán Policajného zboru SR dňa 08.04.2014 vydal rozhodnutie v blokovom konaní - blokové pokuty označené už uvedenými evidenčnými číslami, ktorými bola žalobcovi uložená pokuta vo výške 120,- eur za priestupok proti bezpečnosti a plynulosti cestnej premávky. Uznesením č.k. 7S/65/2014 - 25 zo dňa 19.08.2014 bola žalobcovi uložená povinnosť odstrániť vadu žaloby tak, aby označil správny orgán, ktorý vydal napadnuté rozhodnutie. Žalobca podaním zo dňa 09.09.2014 s prihliadnutím na údaj uvedený v evidenčnej karte vodiča - žalobcu ohľadne uloženia pokuty dňa 08.04.2014 uviedol, že usudzuje, že predmetné rozhodnutie vydal Krajský dopravný inšpektorát Krajského riaditeľstva Policajného zboru v Banskej Bystrici, Diaľničné oddelenie Žiar nad Hronom. Podľa § 246a ods.1 O.s.p. miestne príslušným na konanie v správnom súdnictve je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie SR, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 250 ods.4 O.s.p. pri rozhodnutí správneho orgánu vydaného v správnom konaní je žalovaným správny orgán, ktorý rozhodol v poslednom stupni. Žalobca označil za žalovaného v konaní Ministerstvo vnútra SR , a to z dôvodu, že jeho rozhodnutím boli zrušené krajské riaditeľstva policajného zboru ako rozpočtové organizácie. Z ustanovenia § 250 ods.4 O.s.p. možno vyvodiť záver, že v prípade súdneho prieskumu rozhodnutia správneho orgánu vydaného v správnom súdnictve bude žalovaným vždy správny orgán, ktorý rozhodol v poslednom stupni, a to bez ohľadu na to, koho za žalovaného označí žalobca v podanej žalobe. Žalobca sa v konaní domáha preskúmania zákonnosti rozhodnutia - pokutových blokov, ktoré v súvislosti s postihom za priestupok proti bezpečnosti a plynulosti cestnej premávky vydal organizačný útvar Krajského riaditeľstva PZ v Banskej Bystrici. Žalovaný vydaním rozhodnutí - pokutových blokov realizoval svoju vecnú príslušnosť na konanie v zmysle § 5 zákona o správnom konaní (subsidiárny charakter zákona o správnom konaní vo vzťahu k priestupkovému konaniu upravuje § 51 zákona o priestupkoch), ktorá vyplýva z ustanovenia § 52 ods.2 písm.a/ zákona o priestupkoch (orgány policajného zboru prejednávajú priestupky spáchané porušením všeobecne záväzných právnych predpisov bezpečnosti a plynulosti cestnej premávky) a § 86 písm.a/ zákona o priestupkoch (v blokovom konaní môžu prejednávať orgány policajného zboru priestupky podľa § 30 , § 46 až 50 alebo ďalšie priestupky, ak tak ustanovení osobitný zákon). Z uvedených dôvodov za žalovaného je možné považovať iba správny orgán, ktorý vydal žalobou napadnuté rozhodnutia. Pretože žalovaný má sídlo v obvode Krajského súdu v Banskej Bystrici, je na konanie o žalobe miestne príslušný Krajský súd v Banskej Bystrici. Preto bolo potrebné podľa § 250d ods.2 O.s.p. postúpiť vec miestne príslušnému Krajskému súdu v Banskej Bystrici na ďalšie konanie a rozhodnutie. Poučenie: Proti tomuto uzneseniu opravný prostriedok nie je prípustný (§ 246c ods.1 veta druhá, § 250d ods.2 O.s.p.).

